text: Hvalpe aflivet 
  21 september 2010 kl. 16.07
  De otte muskelhundehvalpe, der for en uge siden blev beslaglagt af politiet, er i dag tirsdag blevet aflivet.
  Sag har vakt opsigt 
  Det skete efter, at Syd- og Sønderjyllands Politi med hjælp fra Rigspolitiet formelt havde race-testet hvalpene, der er af den forbudte race American Bulldog 
  Sagen har vakt opsigt, fordi hundene er kommet i klemme i den nye hundelov i den første sag herhjemme, efter loven blev vedtaget.
  
  Snowy er tilbage 
  Flere politikere har kraftigt kritiseret, at loven er blevet lavet med tilbagevirkende kraft. 
  Hundeejerne, Thomas Olesen og Mia Andersen i Gram, siger til TV SYD, at de er meget kede af, at hvalpene nu er døde. Men at de glæder sig over, at hvalpenes mor, Snowy, er tilbage hos dem.
  
  Vil ikke betale for aflivning 
  Ejerne understreger overfor TV SYD at de ikke vil betale regningen for selve aflivningen. I så fald vil de anke sagen, siger de.   
  Hvalpene, der lige nåede at blive 8 uger gamle, blev flyttet fra Dyreværnets Internat nær Gram til en hemmelig adresse af frygt for, at nogle ville forsøge at kidnappe dem fra hundepensionen eller øve hærværk på den.
  